Eurovision laulukilpailu 2007

Eurovision laulukilpailu 2007 oli järjestyksessään 52. Eurovision laulukilpailu. Se järjestettiin Lordin vuoden 2006 kilpailun voiton myötä ensimmäistä kertaa Suomessa. Tapahtumapaikkana oli Helsingin Hartwall Areena, jota kutsuttiin kilpailun yhteydessä Helsinki-areenaksi. Kilpailu järjestettiin kaksipäiväisenä. Semifinaali oli torstaina 10. toukokuuta ja finaali lauantaina 12. toukokuuta 2007. Molempien tilaisuuksien juontajina nähtiin näyttelijä Mikko Leppilampi ja Suomen euroviisukarsintojen vakiokasvo Jaana Pelkonen. Finaalissa nähtiin myös kolmas juontaja Krisse Salminen. Kilpailun teema oli "True Fantasy" eli "todellista fantasiaa". Leppilampi ja Pelkonen äänestettiin vuonna 2016 Eurovision.tv:n äänestyksessä 2000-luvun ensimmäisen vuosikymmenen parhaimmiksi euroviisujuontajiksi.
Kilpailun voitti Serbia ensimmäisellä osallistumiskerrallaan itsenäisenä valtiona. Marija Šerifovićin esittämä kappale "Molitva" (suom. 'Rukous') keräsi 268 pistettä. Serbia voitti jo semifinaalin 298 pisteellä ja rikkoi täten Lordin edellisvuotisen semifinaalipiste-ennätyksen. Aiemmin Serbia oli kilpaillut laulukilpailussa osana Serbian ja Montenegron valtioliittoa sekä Jugoslaviaa. Ensimmäistä kertaa puhelinäänestyksen aikana voittajalaulu oli hidastempoinen balladi, ja edellisestä muulla kuin englannin kielellä esitetystä voittajasta oli kulunut aikaa yhdeksän vuotta.
Kilpailun tulokset eivät miellyttäneet monia perinteisiä osallistujamaita, sillä lähes kaikki kärkisijat menivät Itä-Euroopan maille. Esimerkiksi semifinaalin tulokset herättivät poikkeuksellisen paljon ihmetystä muun muassa sen takia, että kaikki jatkoon päässeet maat olivat Turkkia lukuun ottamatta kylmän sodan aikaisen rautaesiripun itäpuolella sijaitsevia valtioita. Jatkopaikan saaneista valtioista seitsemän ei ollut olemassa itsenäisenä valtiona kylmän sodan aikana. Muun muassa saksalainen Bild-lehti julkaisi kirjoituksen, jossa mietittiin, kannattaako Länsi-Euroopan maiden enää osallistua kilpailuun, kun niillä ei tunnu olevan mahdollisuuksia menestyä. Toisaalta finaaliin päässeille Valko-Venäjälle, Bulgarialle ja Slovenialle jatkopaikka oli tähän asti ensimmäinen.
Yleisradion silloisen toimitusjohtajan Mikael Jungnerin mukaan Euroviisut 2007 oli Suomen historian vaativin televisiohanke. Finaalilähetystä katsoi Suomessa parhaimmillaan 2,2 miljoonaa.
Suomi isäntämaana.
Tapahtumapaikka.
Kisojen pitopaikaksi valittiin toukokuussa 2006 Helsinki-halli (silloinen Hartwall Areena). Kaikkiaan kisaisännyyttä haki Suomessa 11 areenaa seitsemältä paikkakunnalta. Hakemuksensa kilpailujen isänniksi jättivät Areenan lisäksi Länsiauto-Areena Espoosta, Helsingin jäähalli, Helsingin Messukeskus, VR:n konepaja Helsingistä, Lahden suurhalli, Kittilän Levi, Rovaniemen Lappi-areena, Pirkkahalli ja Ratinan stadion Tampereelta sekä Turkuhalli. Helsingin valintaa perusteltiin muun muassa yleisömäärän ja tekniikan vaatimuksilla sekä ylivertaisilla lento- ja liikenneyhteksillä ja majoituskapasiteettillaan.
Juontajat.
Kilpailun juontajaksi valittiin Jaana Pelkonen ja Mikko Leppilampi. Valintaan liittyi alkujaan pienimuotoinen kohu, kun Pelkosen kanssa Suomen Euroviisukarsintoja parin vuoden ajan juontanutta Heikki Paasosta ei valittu kisojen toiseksi juontajaksi. Vuonna 2016 Pelkonen ja Leppilampi valittiin Euroviisujen parhaimmaksi juontajapariksi aikavälillä 2000–2009. Yleisöäänestys järjestettiin Eurovision tv-sivuilla ja Eurovision laulukilpailun virallisilla Facebook-sivuilla.
Lipunmyynti.
Lippuja myytiin yhteensä kahdeksaan eri tilaisuuteen ennakkonäytöksistä, kenraaliharjoituksiin ja semifinaalista itse finaaliin. Yksittäiset liput maksoivat 5–195 euroa. Yhteensä lippuja tuli myyntiin yli 70 000. Vielä pari päivää ennen kisoja semifinaaliin ja finaaliin myyntiin yksittäisiä paikkoja, jotka olivat vapautuneet ulkomaisille ryhmille varatuista kiintiöistä.
Kustannukset.
Kesäkuussa 2006 kilpailujen alustava budjetti oli 13 miljoonaa euroa. Budjetissa pysyttiin ja kilpailut maksoi Yleisradiolle lopulta 12,3 miljoonaa euroa ja siitä EBU:n osuus oli 3,5 miljoonaa euroa, Suomen valtion osuus oli 4 miljoonaa euroa ja myydyistä lipuista kertyi 3,7 miljoonaa euroa. 
Vastaanotto.
Euroopan yleisradio oli kisoihin tyytyväinen. Eurovision laulukilpailuja valvovan EBU:n referenssityöryhmän puheenjohtaja Ruurd Biermanin kehui Euroviisuja 2007 teknistä tasosta, TV-show’n sisältöä ja koko tapahtuman organisaatiota.
Osallistujat.
Ennen vuotta 2007 Euroviisuihin on saanut osallistua vuosittain 40 maata, mutta Helsingin kilpailussa tästä säännöstä luovuttiin, ja kaiken kaikkiaan 42 maata ilmoittautui mukaan. Vuoden 2007 Euroviisut olivat osallistujamäärältään silloisen historiansa suurimmat. Finaalissa kilpaili edellisten vuosien tapaan 24 esitystä, ja semifinaaliin osallistui 28 laulua. Ensimmäistä kertaa Eurovision laulukilpailuun osallistuivat Georgia ja Tšekki, joista ensin mainittu pääsi jatkoon viisufinaaliin. Serbia ja Montenegro osallistuivat ensimmäistä kertaa omina valtioinaan, Itävalta ja Unkari palasivat kilpailuun takaisin tauon jälkeen. Näiden maiden lisäksi Monacoa lukuun ottamatta kaikki vuoden 2006 Eurovision laulukilpailuihin osallistuneet maat olivat mukana.
Kilpailun kansainvälisesti nimekkäimmät osallistujat olivat Sveitsin DJ Bobo sekä Ruotsin The Ark, jotka olivat myös ennakkosuosikkeja, mutta menestyivät kuitenkin huonosti. Näistä kahdesta ensiksi mainittu ei päässyt edes finaaliin saakka. Isoa-Britanniaa edusti 1990-luvulla suosittu dance-yhtye Scooch. Huomiota herätti myös Ukrainan drag-artisti Vjerka Serdjutška, joka esiintyi hopeinen folioasu päällä. Kohua herätti myös Israelin edustajaryhmä Teapacks, sillä heidän laulunsa "Push the Button" sanoituksen oletettiin viittaavan Iranin presidenttiin Mahmud Ahmadinejadiin. Kilpailuviikolla Israelin ryhmä uhkasi vetäytyä kilpailusta pois, koska ei ollut tyytyväinen järjestäjien tarjoamaan visuaaliseen asuun esityksessään.
Semifinaali (10. toukokuuta 2007).
Semifinaaliin osallistui 28 laulua, joista kymmenen eniten pisteitä saanutta laulua pääsi finaaliin. Suurimpina yllätyksinä pidettiin Sveitsin DJ Bobon sekä Andorran Anonymous-yhtyeen karsiutumista. Myös kaikki Pohjoismaat karsiutuivat pois, minkä myötä finaalissa nähtiin vain Suomi ja Ruotsi. Baltian maista puolestaan Viro karsiutui semifinaalissa pois, Latvia sai finaalipaikan sijoittumalla semifinaalissa viidenneksi ja Liettualla oli automaattinen finaalipaikka, koska oli sijoittunut viime vuoden finaalissa kuudenneksi eli yhdelle top 10-sijoituksista.
Semifinaalin aloitusnumerona nähtiin Tiina Puumalaisen käsikirjoittama ja ohjaama numero, jonka pääosassa nähtiin harmonikkataiteilija Johanna Juhola. Väliaikanumerona ennen tulosten selviämistä nähtiin Tsuumi-tanssiryhmän esitys, jossa yhdistettiin perinteistä ja modernia kansantanssia. Tämän numeron ohjauksesta ja koreografiasta vastasi Matti Paloniemi.
Finaali (12. toukokuuta 2007).
Vuoden 2006 Euroviisuista suoran finaalipaikan vuodelle 2007 ansaitsivat kymmenen parasta maata eli Suomi, Venäjä, Bosnia ja Hertsegovina, Romania, Ruotsi, Liettua, Ukraina, Armenia, Kreikka ja Irlanti. Myös kilpailun neljä suurinta rahoittajamaata eli Ranska, Saksa, Espanja ja Iso-Britannia olivat automaattisesti finaalissa. Kaikki ne sijoittuivat Suomea alhaisemmille sijoille. Semifinaalissa kymmenen parhaiten menestynyttä maata pääsi mukaan finaaliin.
Finaalissa Pelkosen ja Leppilammen lisäksi vierasjuontajana nähtiin stand up -koomikko Krisse Salminen. Aloitusnumerona nähtiin Antti Jokisen ohjaama video, jolla Lordi esitti edellisvuoden voittajasävelmän "Hard Rock Hallelujah". Minna Vainikaisen suunnittelemassa ja ohjaamassa väliaikanumerossa esiintyi Apocalyptica, jonka esitystä rikasti visuaalisesti näyttävä sirkustaiteilijoiden numero. Puhelinäänestyksen tuli lavalle avaamaan näyttelijä Kari Väänäsen esittämä Joulupukki.
Pistetaulukko.
Semifinaali.
Finaaliin päässeet maat on merkitty vaaleanvihreällä taustavärillä. Sekä semifinaalissa että finaalissa Albania ja Andorra käyttivät tuomaristoa, koska puhelinäänestys epäonnistui kummassakin maassa. Kaikki muut maat käyttivät pisteiden antoon puhelin- ja tekstiviestiäänestystä.
Finaali.
Tummanvihreällä on merkitty kilpailun voittaja Serbia. Se on myös lihavoitu, koska Serbia pääsi ensi vuonna automaattisesti finaaliin kisan isäntämaana. Euroviisujen neljä suurinta rahoittajamaata on merkitty vaaleanvihreällä sekä automaattisesti tämän vuoden finaalissa olleet edellisvuoden 10 parasta maata keltaisella.
Suomen edustaja.
Suomen edustaja Eurovision laulukilpailuun valittiin 17. helmikuuta 2007 Turussa kylpylähotelli Caribiassa järjestetyssä yleisötilaisuudessa. Karsinnan voittajaksi äänestettiin Hanna Pakarinen kappaleella "Leave Me Alone". Esitys sai lopulta toisella finaalikierroksella 44 % annetuista äänistä. Pakarisen laulu sijoittui sijalle 17 ja sai 53 pistettä. Ruotsi ja Islanti antoivat molemmat Suomelle täydet 12 pistettä. Muut maat, jotka antoivat pisteitä Suomelle, olivat Andorra (7), Viro (6), Liettua (5), Norja (4), Tanska (4), Saksa (1), Sveitsi (1) ja Valko-Venäjä (1).
Tekniikka.
Laulukilpailu kuvattiin ensimmäistä kertaa kilpailun historiassa teräväpiirtona, kuvaresoluutiona oli 1080i ja äänet olivat monikanavaääniä. Suomessa finaali näytettiin kuitenkin standardipiirtona.